མ་ལུས་ད་ལྟ་བདག་ལ་སྨིན་པ་དང་།།བདག་གི་བདེ་དགེ་གཞན་ལ་བཏང་བ་ཡིས།།འགྲོ་ཀུན་བདེ་དང་ལྡན་པར་བྱིན་གྱིས་རློབས།།ཞེས་གསུངས་པའི་ཚིག་བཅད་ཤོ་ལོ་ཀ་འདིའི་ནང་དུའང་མར་གྱུར་འགྲོ་བ་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་ལུས་སེམས་གཉིས་ཀྱི་སྟེང་ན་སྡུག་བསྔལ་དང་སྡིག་སྒྲིབ་ཅི་ཡོད་ཐམས་ཅད་རང་སྟེང་དུ་ལེན་ཐུབ་པའི་སྙིང་རྗེ་དང་སྤོབས་པ་ཡོད་པར་བསྟན་ལ།སྐུ་ཉིད་ཀྱི་ལུས་ངག་ཡིད་གསུམ་གྱི་སྟེང་དུ་བདེ་བ་དང་དགེ་གང་མཆིས་ཐམས་ཅད་གཅིག་ཀྱང་མ་ལུས་པར་འགྲོ་བ་སེམས་ཅན་ཀུན་ལ་ཆ་སྙོམས་སྒོས་སྦྱིན་ཐུབ་པའི་གཏོང་ཕོད་དང་སྙིང་སྟོབས་ཆེན་པོ་ཡོད་པར་བསྟན།འདིའི་ཀྱང་ནང་བསྟན་ཆོས་ལུགས་ཀྱི་བསམ་བློའི་སྙིང་སྟོབས་ནི་འགྲན་ཟླ་དང་བྲལ་ཞིང་རིན་ཐང་གཞལ་དུ་མེད་པ་ཞིག་ཡིན་པར་སྤྲོད་བྱས་པ་མ་ཡིན་ནམ།གཞན་ད་དུང་རྗེ་གུང་ཐང་བསྟན་པའི་སྒྲོན་མེས།ཕྱི་རུ་ཉན་ཐོས་སྤྱོད་པའི་ཞི་ཞིང་དུལ།།ནང་དུ་རིམ་གཉིས་རྣལ་འབྱོར་གདེང་དང་ལྡན།།མདོ་སྔགས་ལམ་བཟང་འགལ་མེད་གྲོགས་སུ་ཁྱེར།།ཞེས་གསུངས་པའི་ཚིག་དོན་གྱི་ཆ་ལ་བསམ་གཞིག་ཐུན་གཅིག་བྱས་ནའང་།ཉན་ཐོས་ཀྱི་སྤྱོད་པ་ལ་ཡང་རང་བཞིན་གྱིས་བློ་དཀར་གཞུང་དྲང་དང་ཚུལ་མཐུན་བབས་ཆགས།ཞི་དུལ་བག་ཡོད་ཀྱི་ལམ་དུ་གནས་པ་ཤ་སྟག་ཡིན་པའི་སྣང་བ་ཞིག་ངང་ངམ་ཤུགས་ཀྱིས་སྐྱེས་འོངས་ལ།ཚུལ་དེའང་ནང་བསྟན་ཆོས་ལུགས་ཀྱི་བསམ་བློའི་ལྟ་བ་དང་སྙིང་སྟོབས་ཀྱི་སྒུལ་ཤུགས་ལས་བྱུང་བ་ཞིག་རེད།༥སློབ་གསོའི་རེ་སྙེགརང་རེ་གངས་ཅན་གྱི་ལྗོངས་གཙོས་འཛམ་གླིང་གི་ཡུལ་གྲུ་ཀུན་ཏུ་ཉི་ཟླ་བཞིན་གསལ་ཞིང་གཡུ་འབྲུག་ལྟར་ལྡིར་བའི་མདོ་སྔགས་གཉིས་ཀྱི་ཆོས་ཚུལ་ཕུན་སུམ་ཚོགས་པ་འདི་ཉིད་འཛམ་གླིང་སྐྱེས་འགྲོ་ཡོངས་ཀྱི་སྤྱི་ནོར་དུ་གྱུར་ཡོད་པར་ད་ལྟའི་དུས་རབས་འདིར་སུས་ཀྱང་ཁས་ལེན་བཞིན་ཡོད་ལ།ང་ཚོ་བོད་མི་རིགས་ལ་ཆ་མཚོན་ན་མདོ་སྔགས་ཟུང་འབྲེལ་གྱི་རྒྱལ་བའི་བསྟན་པ་དེ་ཉིད་གནའ་སྔ་མོ་ནས་ཡོད་པར་མ་ཟད་ཐོས་བསམ་བསྒོམ་གསུམ་གྱི་ལམ་སྲོལ་དང་ལུགས་སྲོལ་ཆེན་པོའང་སྔ་མོ་ནས་ཡོད་བཞིན་དུ་དེ་ལ་སློབ་སྦྱོང་མི་བྱེད་པ་ནི་ཆེས་ཤིན་ཏུ་བླུན་པ་ཡིན་ནོ།།སྤྱིར་ཐེག་པ་ཆེན་པོའི་ཆོས་ལ་སྤྱངས་ནས་སྨོན་འཇུག་གི་སེམས་བསྐྱེད་དགོས་པ་ཡིན་ཕྱིན།སློབ་གཉེར་བ་རྣམས་ཀྱིས་སློབ་སྦྱོང་ཡང་དག་པ་ཞིག་བྱས་ཏེ་མི་ཚེ་ཧྲིལ་བོའི་ཁ་ཕྱོགས་མ་ནོར་བ་དང་གཏན་གྱི་བདེ་བ་ཡང་དག་པ་ཞིག་འཚོལ་རྒྱུ་ནི་གལ་ཆེན་པོ་རེད།དེ་བས་འདིར་ཕྱོགས་སུ་མ་ལྷུང་ཞིང་རིས་སུ་མ་ཁྱེར་བའི་ནང་བསྟན་གྱི་གཞུང་ལུགས་ཟབ་མོ་འདི་ལ་ཐོས་བསམ་ཡང་དག་ཅིག་བྱ་རྒྱུ་ནི་གཙོ་བོ་ཡིན་པ་ལས།གྲུབ་མཐའ་གོང་འོག་དང་ལྟ་བ་གསར་རྙིང་གི་ཕྱོགས་རིས་བཟུང་སྟེ་ཆགས་སྡང་གི་རྒྱུ་སྒྲུབ་པ་ནི་ཤིན་ཏུ་མི་ལེགས་ཏེ།གང་ཟག་འགའ་རེས་བྱ་བ་དེའི་ཕན་འབྲས་ལ་མ་ལྟོས་པར་ཕྱོགས་རིས་ཁོ་ནས་སྒྲོ་འདོགས་དང་སྐུར་འདེབས་སྣ་ཚོགས་ལ་གྲ་སྒྲིག་བྱས་ཏེ་ཕྱི་རབས་པ་རྣམས་ཀྱི་རྒྱུད་ལ་བག་ཆགས་ངན་པ་འཇོག་ཨེ་ཐུབ་ལྟ་བ་ནི་ཆོས་དང་འཇིན་རྟེན་གཉིས་ཀའི་ཆ་ལ་རྒྱབ་འགལ་བྱས་པར་མ་ཟད།བསྟན་པ་དང་སེམས་ཅན་གྱི་བདེ་སྐྱིད་ལ་གྱོང་གུད་བཟོས་པ་ཡིན་པས་གནོད་པ་ལས་ཕན་པ་ཅི་ཡང་ཡོད་པ་མ་རེད།དེས་ན་དུས་རབས་གསར་བ་འདིའི་ནང་འཛམ་གླིང་གི་ཆོས་ལུགས་མི་འདྲ་བ་དང་མི་རིགས་མི་འདྲ་བ།རྒྱལ་ཁབ་མི་འདྲ་བ་དག་གིས་ཀྱང་ཕན་ཚུན་བར་མཐུན་སྒྲིལ་དང་མཉམ་འབྲེལ་གྱི་སྒོ་ནས་ཐུན་མོང་གི་ཁེ་ཕན་ལ་བརྩོན་ལེན་བྱེད་བཞིན་ཡོད་ན།ང་ཚོ་བོད་པ་སྟེ།ཤ་རུས་གདུང་རྒྱུད་གཅིག་པ།ཆོས་དང་རིག་གཞུང་གཅིག་པ།ལས་དང་སྨོན་ལམ་གཅིག་པ།ལས་རིགས་དང་དགའ་ཕྱོགས་གཅིག་པ་ཅན་རྣམས་ཀྱི་ནང་དུ་དོན་མེད་ཆགས་སྡང་དང་ཕྱོགས་རིས་འཐེན་འཁྱེར་སྣ་ཚོགས་མི་བྱེད་པར་གངས་ཅན་བོད་པ་ཚང་གི་ཕུ་ནུ་མིང་སྲིང་ཡོངས་ཀྱིས་ཡིད་སེམས་གཅིག་མཐུན་དང་དཔུང་བ་མཉམ་གཤིབས་སྒོས་དུས་རབས་གསར་བའི་ལམ་ཁར་ཞུགས་ཏེ་རང་གཞན་ཐམས་ཅད་ཚེ་རབས་གཏན་གྱི་བདེ་བ་དང་སྐྱིད་པའི་ཐབས་ལ་བརྩོན་པའི་མི་ཡ་རབས་དང་འཇོན་ཐང་ཅན་ཞིག་ལ་འཚོལ་སྙེག་བྱ་རྒྱུ་ནི་ནང་བསྟན་ཆོས་གཞུང་ནས་བཤད་པའི་བསམ་བློའི་སློབ་གསོའི་རེ་སྙེག་བྱ་ས་གཙོ་བོ་ཡིན།༦མཇུག་བསྡུའི་གསལ་བཤད།བསམ་བློའི་སློབ་གསོ་ལ་གསོན་ཤུགས་རྒྱས་པ་ན་ཀུན་སློང་སྐྱོན་བྲལ་དང་ལྷག་བསམ་གཙང་མའི་ཐུ་འོག་ནས་གཞན་ཕན་བསྒྲུབ་པ་ནི་ཆེས་རླབས་ཆེ་ཞིང་རིན་ཐང་ལྡན་པ་ཞིག་ཡིན་སྟེ།སྟོན་པ་ཐུབ་པའི་དབང་བོ་བྲམ་ཟེ་སློབ་དཔོན་གྱི་སྐྱེ་བ་བཞེས་ཏེ་སྟག་མོ་ལ་ལུས་སྦྱིན་སྐབས་ཀྱི་སྨོན་ལམ་ཡང་འདི་ལྟར་བཏབ་པ་རེད།འགྲན་ཕྱིར་མ་ཡིན་གྲགས་པ་འདོད་ཕྱིར་མིན།།མཐོ་རིས་འདོད་དང་རྒྱལ་སྲིད་སྒྲུབ་ཕྱིར་མིན།།བདག་གི་བདེ་བ་མཆོག་ཐོབ་ཕྱིར་མིན་གྱིས།།གཞན་དོན་སྒྲུབ་ཕྱིར་བདག་ནི་འདི་རྩོམ་མོ།།ཞེས་གསུངས་ནས་རང་གི་མཚན་དང་སྙན་གྲགས་རྒྱས་པའི་ཆེད་དུ་མིན་ལ།གཞན་ལ་སྟོབས་དང་ནུས་པ་འགྲན་པའི་ཆེད་དུའང་མིན་པ།མཐོ་རིས་ཐོབ་འདོད་དང་རྒྱལ་སྲིད་འཛིན་པའི་ཆེད་དུ་ཡང་མ་ཡིན་པར་གཞན་ཕན་གྱི་ལྷག་བསམ་ཁོ་ནས་བྱ་བཞག་འདི་བསྒྲུབས་པ་ཡིན་ཞེས་གསལ་བཤད་བྱས་ཡོད་ལ།དེ་ཡང་ནང་བསམ་བློ་ལས་བྱུང་བ་ཡིན་པ་ངོས་ཟིན་པའི་ཐོགརང་ཅག་རྣམས་ཀྱིས་ཀྱང་གཞུང་ཆེན་པོ་འདིའི་ལྟ་བསྒོམ་སྤྱོད་གསུམ་དེང་དུ་བླངས་ཤིང་བསམ་པ་རྣམ་དག་དང་ལྷག་བསམ་བཟང་བོས་ཀུན་ནས་བསླངས་ཏེ་གཞན་ལ་སྨན་བཅོས་བྱེད་པ།སློབ་གྲྭ་བསྒྲུབས་པ།གནང་སྦྱིན་རོགས་སྐྱོར་བྱེད་པ།དུས་དེབ་དང་ཚགས་པར་གཉེར་བ་སོགས་ཡ་རབས་ཀྱི་བྱ་བར་ཞུགས་ཏེ་བསྟན་པ་དང་འགྲོ་བ་སེམས་ཅན་ཀུན་ལ་བསམ་པ་རྣམ་དག་གིས་སྲི་ཞུ་ཅི་ནུས་བསྒྲུབ་རྒྱུ་ནི་འཇིག་རྟེན་འདིར་མི་རུ་སྐྱེས་པའི་དོན་སྒོ་གལ་ཆེན་ཞིག་ཡིན་པར་མ་ཟད།བསམ་བློའི་སློབ་གསོའི་ལྟ་བ་དང་ལག་ལེན་དངོས་ཡིན་པས་སེམས་ཅན་ཐམས་ཅད་ལ་ངེས་པ་དོན་གྱིས་ཕན་ཐོགས་པར་འགྱུར་ཞིང་སངས་རྒྱས་བསྟན་ཡུན་རིང་དུ་གནས་པའི་རྒྱུ་རུའང་འགྱུར་ལགས་སོ།།།